Fop-onderwyser aangekeerFoto bloot ter illustrasie. (Foto: Unsplash / Barry Zhou) Lunga Nkrumah Sivuka (41) is Maandag in hegtenis geneem op aanklag van bedrog. Die Oos-Kaapse departement van onderwys het in 2020 ŉ pos vir ŉ onderwyser geadverteer by Corana Junior Secondary School in Mthatha. “Die advertensie het baie duidelik uiteengesit watter kwalifikasies vereis word en die beskuldigde het sy aansoek ingedien,” sê kapt. Yolisa Mgolodela, woordvoerder van die direktoraat vir prioriteitsmisdaadondersoeke (die Valke). “Hy het aangedui dat hy sy graad in onderwys in 2017 van die Walter Sisulu-universiteit in Mthatha behaal het.” Dit is later onthul dat Sivuka nie sy finale eksamen geslaag het nie en dus nie sy graad kon behaal het nie. “Verdere ondersoek het aan die lig gebring dat die beskuldigde oor sy kwalifikasie gejok het en die departement van onderwys het meer as R500 000 se skade gely.” Sivuka is Maandag by sy huis in Mthatha in hegtenis geneem. Hy het dieselfde dag in die gespesialiseerde handelsmisdaadhof in Mthatha verskyn en is vrygelaat op borgtog van R5 000. Die saak is tot 25 April uitgestel. Genl.maj. Mboiki Obed Ngwenya, provinsiale hoof van die Valke, het die span geloof vir uitstekende werk.